IN NOMINE PATRIS ET Filii ET SPIRITUS SAN[cti]. Ego Wilelmus*, Dei gratia Bisontinus archiepiscopus, elemosi[nam] quam feci sancto Benigno, Divionensis ęcclesię patrono, notifico presentibus et futuris. Ego itaque rogat[us] a [domn]o Jozceranno* Linguonensi episcopo et a domno Wilenco* decano Linguonensi et a domno Ademaro abbate Divionensi, ut quasdam ecclesias quas Divionensis ęcclesia in Bisontina diocesi adquisiverat, sigillo meo confirmarem, preces eorum non audire non potui, tum pro instanti tantorum virorum peticione, tum etiam pro antiqua Bisontinę et Divionensis ęcclesię dilectione. Itaque pro remedio animę meę et omnium predecessorum meorum archiepiscoporum et canonicorum Bisontinorum, concedo et confirmo Divionensi ęcclesię, Ademaro abbati et successoribus ejus, monachis Divionensibus presentibus et futuris ęcclesias has, videlicet ęcclesiam de Sancto Marcello et de Duellari Villari et de Cymbiniaco et de Yschinou et de Sancto Benigno in Bosco et de Fraxino et de Sarchophagis et de Tavels et de Chalcins, salvis paratis et canonicis justiciis, quas in eisdem ęcclęsiis Bisontina ęcclesia noscitur habere. Has ęcclesias seu capellas quas jam ęcclesia Divionensis in nostro archiepiscopatu adquisivit et in futurum canonice adquirere poterit, eidem Divionensi ęcclesię in perpetuum confirmamus et sigilli nostri impressione signamus. Hujus rei testes sunt: ego Wilelmus archiepiscopus; Maynerius* decanus; Stephanus* archidiaconus; Albricus, canonicus Sancte Marie Magdalene; Jozcerannus, episcopus Linguonensis; Wilencus decanus; Ayrardus* archidiaconus; Paganus* decanus; Benzo; Petrus et Gibuinus, canoni[ci] Linguonenses. Actum Bisontii, anno dominicę incarnationis .M°.C°.XIIII°., indictione septima, pontificatus domni Paschalis* .II. pape. Ego HUGO, ad vicem Bernardi* cancellarii, scripsi .VII. idus augusti. (Locus sigilli impressi).